Tom Moyane verloor 1ste veldslag in verhoor | Netwerk24
Tom Moyane verloor 1ste veldslag in verhoor
Deur Hanlie Stadler 01 Augustus 2018 12:24
Tom Moyane, geskorste kommissaris van die Suid-Afrikaanse Inkomstediens (SAID), moet op 20 Augustus skriftelik reageer op die dissiplinêre klagte wat pres. Cyril Ramaphosa teen hom laat ondersoek.
Tom Moyane, geskorste kommmissaris van die Suid-Afrikaanse Inkomstediens.
Dan moet hy van 17 tot 28 September vir sy dissiplinêre verhoor beskikbaar wees.
Dis die bevinding van adv. Azhar Bham, wat die dissiplinêre ondersoek lei. Bham het Moyane se besware teen prosedurele probleme met die dissiplinêre verhoor, wat op 21 Julie in Sandton aangehoor is, van die tafel gevee in sy uitspraak.
Eric Mabuza, Moyane se prokureur, bly egter strydlustig en sê in reaksie op Bham se uitspraak die "die geveg gaan nou begin".
Hy sê hulle is "uiters verras" oor Bham se bevindings en is van mening dat dit foute bevat. "Maar eindelik sal geregtigheid seëvier."
Mabuza sê hulle het reeds hofstukke voorberei om Bham se uitspraak te beveg, maar wag nou vir Ramaphosa "om 'n besluit te neem".
Ramaphosa het glo vantevore belowe hy sal tot ná Bham se uitspraak wag om te besluit of die Nugent-ondersoek na die SAID of die dissiplinêre verhoor opgeskort gaan word.
Dis een van Moyane se grootste besware dat die dissiplinêre verhoor teen hom tegelykertyd met 'n kommissie van ondersoek onder leiding van regter Robert Nugent oor die institusionele probleme van die SAID gehou word.
Adv. Dali Mpofu, namens Moyane, het die Nugent-ondersoek op 21 Julie voor Bham 'n "boendoehof" genoem en het te velde getrek teen Pravin Gordhan se getuienis, wat Nugent reeds aangehoor het. Gordhan, minister van openbare ondernemings, het die klagstaat in die dissiplinêre verhoor opgestel.
Gordhan is volgens Mpofu bevooroordeeld teen Moyane.
Moyane het ook beswaar aangeteken daarteen dat mondelinge getuienis slegs op versoek van Bham aangehoor sou word. Hy wou die kans hê om getuies teen hom te ondervra – veral Gordhan het kennis van die klagte omdat dit gebeur het terwyl hy minister van finansies was en ook omdat dit betrekking het op die tyd toe Gordhan self die SAID-kommissaris was.
Indien die dissiplinêre verhoor nie deur 'n hofsaak ontwrig word nie, is die klagte waarop Moyane nou moet reageer onder meer:
Die Finansiële Intelligensiesentrum (FIC) het bewyse voorgelê dat Jonas Makwakwa, Moyane se regterhand by die SAID, groot bedrae kontant in sy rekening inbetaal het, soms selfs by kitsbanke. Ondanks die bewyse is Makwakwa onskuldig bevind aan wangedrag in 'n dissiplinêre verhoor,en het vroeër vanjaar bedank kort voordat 'n nuwe verhoor begin het. Gordhan sê in sy verklaring Moyane het die FIC-verslag aan Makwakwa en Kelly-Ann Elskie, Makwakwa se vriendin, gewys, wat onwettig is.